Kalász István

*szeptemberi hajnal – születésnapra*

A körfolyosón döglött egér.

A szomszédba ukrán nő költözött a

hófehér menekült macskája az ablakban

ül – minden jól összejött születésnapomra.

Életem utolsó szakaszába lépek. Kéne

azért egy saját erkély. Állnék a sötétben.

Ott jól érezném magam. Miközben bent

terített asztalnál ülnek esznek isznak nevetnek

azok akiket szeretek.